《谢赐飞白御书晏群玉殿》
宋代·赵抃

朝野欢和际，君臣恺乐时。圣谟天地久，睿藻日星垂。

内閤群编启，灵函众宝披。光华颁帝翰，密勿宠官师。

雨露神毫洒，风云上意绥。翱翔转鸾凤，夭矫奋龙螭。

侍宴聆清问，衔杯拱睟仪。御香蒙领袖，和气入肝脾。

言念宸恩重，曾非贱士遗。天颜瞻咫尺，臣职愧箴规。

补阙难言衮，倾心窃比葵。养贤兼养正，所愿易求颐。

作者简介：赵抃（biàn）（1008年—1084年）， 字阅道，号知非，衢州西安（今浙江省衢州市柯城区信安街道沙湾村）人。北宋名臣。元丰七年（1084年），赵抃逝世，年七十七，追赠太子少师，谥号“清献”。赵抃在朝弹劾不避权势，时称“铁面御史”。平时以一琴一鹤自随，为政简易，长厚清修，日所为事，夜必衣冠露香以告于天。著有《赵清献公集》。